Guðrún Bergmann , sem rekið hefur hótel Hellnar undanfarin ár , hefur nú sett hótelið á sölu . Sagði hún í samtali við Skessuhorn ástæðuna fyrir sölunni vera þá að rekstur svona hótels væri ekki á eins manns færi . Í upphafi hafi verið sjö aðilar sem voru að hugsa um gistirekstur á Hellnum . Síðar urðu þeir fimm og að lokum voru þau eftir tvö , Guðrún og Guðlaugur Bergmann , eiginmaður hennar . Hann er nú látinn og því sé hún ein eftir . Guðrún segir uppbyggingu hótelsins lokið og það sé búið að skapa sér nafn . Eftirspurn og umtal sé orðið mjög gott en hótelið er vottað af Green Globe og markaðslega vel staðsett . Nánar er rætt við Guðrúnu í Skessuhorni sem kom út í gær .